สำนักนายกรัฐมนตรี เปิดจองเสื้อโปโลสีเหลืองประดับตราสัญลักษณ์พระราชพิธีบรมราชาภิเษก พุทธศักราช 2562
สำนักนายกรัฐมนตรี เปิดจองเสื้อโปโลสีเหลืองประดับตราสัญลักษณ์พระราชพิธีบรมราชาภิเษก พุทธศักราช 2562 พร้อมทั้งเชิญชวนประชาชนสวมใส่เสื้อสีเหลืองตั้งแต่เดือนเมษายนถึงเดือนกรกฎาคมนี้ นางพัชราภรณ์ อินทรียงค์ ปลัดสำนักนายกรัฐมนตรี กล่าวว่า สำนักงานปลัดสำนักนายกรัฐมนตรีได้รับมอบหมายจากคณะกรรมการอำนวยการจัดงานพระราชพิธีบรมราชาภิเษก ให้จัดทำเสื้อสีเหลืองประดับตราสัญลักษณ์พระราชพิธีบรมราชาภิเษก พุทธศักราช 2562 เป็นต้นแบบ เพื่อรณรงค์เชิญชวนให้ประชาชนได้สวมใส่เพื่อเฉลิมพระเกียรติและแสดงความจงรักภักดี ในช่วงพระราชพิธีอันเป็นมหามงคลยิ่ง ระหว่างเดือนเมษายนถึงเดือนกรกฎาคม 2562 ขณะนี้ได้จัดทำเสื้อต้นแบบเสร็จเรียบร้อย พร้อมเปิดจำหน่ายให้แก่ประชาชนตั้งแต่วันพุธที่ 27 มีนาคมนี้เป็นต้นไป ตั้งแต่เวลา 09.00 น.-14.00 น. ที่เรือนพอเพียง สำนักงานปลัดสำนักนายกรัฐมนตรี ทำเนียบรัฐบาล โดยจำหน่ายในราคาตัวละ 290 บาท รวมทั้งเปิดให้หน่วยงานภาครัฐ ภาคเอกชน และประชาชนสั่งจองเสื้อโปโลสีเหลืองประดับตราสัญลักษณ์ฯ ได้ตั้งแต่บัดนี้เป็นต้นไปผู้สนใจสามารถดาวน์โหลดใบสั่งจอง เสื้อโปโลสีเหลืองประดับตราสัญลักษณ์ฯ ได้ที่เว็บไซต์สำนักงานปลัดสำนักนายกรัฐมนตรี (www.opm.go.th) สอบถามรายละเอียดเพิ่มเติมได้ที่ กองการเจ้าหน้าที่และร้านค้าสวัสดิการ สำนักงานปลัดสำนักนายกรัฐมนตรี โทร. 0 2283 4275-8 , 0 2283 4281-7 และ 0 2283 4764-5